Jou ma is 'n heldin! | Netwerk24
Jou ma is 'n heldin!
Deur Alet Wichmann 13 Mei 2018 00:02
'n Ma is 'n superwese. Selfs navorsing bevestig dit. Hier is vyf wetenskaplike redes waarom jy vandag, op Moedersdag, jou ma moet bederf:
Jou ma is 'n superheldin, jy skuld haar.
'n Ma werk harder as enigiemand anders. Só hard dat 'n opname onder 2 000 ma's al gewys het die gemiddelde ma doen twee en 'n half mense se werk en het daagliks net een uur en sewe minute waarin sy op haarself kan fokus. Gee aan jou ma vandag die geskenk van tyd. Koop of maak kos, sodat sy dit nie hoef te doen nie of sit 'n handjie by met een van haar take.
'n Ma is haar kinders se beste vriend. 'n Opname in 2015 deur die Benenson Strategy Group het gewys meer as die helfte (55%) van alle millenniërs sê een van hul ouers is hul beste vriend, en in die meeste gevalle is dit hul ma.
'n Ma kan haar kind se stresvlakke laat daal met haar stem. Selfs net 'n telefoongesprek met jou ma, kan jou vlakke van die streshormoon kortisol laat daal en die liefdeshormoon oksitosien laat styg. 'n Studie deur Leslie Seltzer, 'n biologiese antropoloog aan die Universiteit van Wisconsin-Madison, het gevind studente wat blootgestel word aan 'n stresvolle taak en dan oor die telefoon met hul ma praat, se stresvlakke daal aansienlik. Net soveel as dié van studente wat dieselfde stresvolle taak moet uitvoer en dan persoonlik met hul ma gesels en selfs 'n drukkie kry. 'n Oproep aan jou ma op Moedersdag is dus nie nét ter wille van haar nie.
'n Ma offer baie op vir haar kinders.'n Duitse studie wat in 2017 in die European Sociological Review gepubliseer is, het gevind ma's versamel in hul leeftyd net 60% van die rykdom wat kinderlose vroue bymekaar maak. Dit klink dalk voor die hand liggend, maar dieselfde geld nie mans met kinders nie.
Vroue is meer geneig om werkloos te wees, aldus die Organisasie vir Ekonomiese Samewerking en Ontwikkeling (OESO) se verslag "Society at a Glance 2016", terwyl heelwat van dié vroue erken hulle sou gewerk het as daar toegang was tot bekostigbare kindersorg.
Hoe meer kinders 'n ma het, hoe min­der slaap sy. 'n Studie deur die Georgia South­ern-Universiteit in Amerika het bevind met elke kind wat 'n ma bykry, verhoog haar kanse op 'n slegte nagrus met 50%. Die meeste ma's voel 14 dae in 'n maand moeg en net 48% kry minstens sewe ure se slaap per nag. Jou ma is moeg, gee haar vandag 'n ruskans en bederf haar.
Bronne: nypost.com; https://fusiondotnet.files.wordpress.com; https://academic.oup.com; www.livescience.com; www.oecd.org; www.express.co.uk.